Glade unge mennesker fyldte i dag Kildeparken i Aalborg. I dag var nemlig sidste skoledag for 3.g'erne på gymnasierne, og det blev vanen tro behørigt fejret, inden de unge mennesker fra formentlig tidlig lørdag morgen igen vil sidde foran bøgerne og indlede de kommende ugers seriøse eksamensforberedelser. - Vi er her for at fejre vores sidste dag i 3’g sammen med alle andre fra skolen, forklarede Frida Marie Rasmussen fra Aalborg Katedralskole. Fest for anden dag i træk Det flotte solskinsvejr og de lune temperaturer gjorde ikke glæden mindre for de unge gymnasiaster, der fejrede dagen i Kildeparken. Selvom de også aftenen forinden har været ude at feste, sørgede de også for en fest i Kildeparken med både rigelige mængder drikkevarer, musik og rundbold. - I dag tænker vi ikke på eksamen, lød det fra Frida Marie Rasmussen, da hun sad i græsset og nød solen og fik lidt at drikke. - Fra i dag skal vi aldrig mere have undervisning i gymnasiet, og det fejrer vi. Vi har også fået vores karakterer og vores eksamensplan, tilføjede hun. Hvad skal du til eksamen i? - Jeg skal op i mundtlig biolig, historie og oldtidskundskab Har du så overhovedet tid til at sidde her og drikke dig fuld? - Nej, det har jeg overhovedet ikke. Jeg har faktisk ret travlt. Jeg skal hjem og læse hele pensum op, sagde hun med et grin.

Opsummering:
Høje temperaturer gjorde bestemt ikke festen i Kildeparken ringere fredag eftermiddag.